Virallinen lehti nro C 196 , 22/06/1998 s. 0083



KIRJALLINEN KYSYMYS E-4125/97 neuvostolle esittäjä(t): Claude Desama (PSE) (22. tammikuuta 1998) Aihe: Eurocontrolin tilanne Kansainvälisen julkisoikeudellisen organisaation piirteet ovat häviämässä Eurocontrolista. Se perustettiin useiden Euroopan maiden vuonna 1963 allekirjoittamalla yleissopimuksella kansainväliseksi julkisoikeudelliseksi organisaatioksi. Kyseisten perustamisasiakirjojen tarkistaminen on kuitenkin johtanut siihen, että organisaation päivittäinen hoito on nyt aivan tuuliajolla. Pyrittäessä mukautumaan nykytilanteen asettamiin vaatimuksiin on ajauduttu siihen, että yksityiset yritykset ovat kertakaikkiaan ottamassa vallan organisaatiossa, mikä on täysin vastoin Eurocontrolin perinteitä ja sen tehtävää kansainvälisenä julkisoikeudellisena organisaationa. Eurocontrolin tavoitteiden määrittely ja sen määrärahojen toteutuminen on itse asiassa jo useiden vuosien ajan ollut ulkopuolisten asiantuntijoiden ja muiden sopimuskumppaneiden käsissä (joita on yhteensä noin 400!). Kyseiset tahot eivät ole lentoliikenteen asiantuntijoita ja niiden ainoana motiivina on sellaisten kalliiden, usein hyödyttömien, selvitysten tuottaminen, jotka eivät edistä lentoliikenteen toimivan ja yhtenäisen valvonta- ja hallintajärjestelmän luomista. Tilanne on jo johtanut monien Eurocontrolin työntekijöiden irtisanomiseen ja aiheuttanut lisäksi 400 miljoonan ecun velat viidessä vuodessa. Aikooko neuvosto tehdä aloitteen tilanteen tervehdyttämiseksi estääkseen organisaation perikadon, sillä nyt yksityiset tahot haaskaavat Eurocontrolin asiantuntemusta ja muita resursseja Eurocontrolin itsensä, jäsenvaltioiden ja EU:n kansalaisten turvallisuuden kustannuksella? Vastaus (30. maaliskuuta 1998) Euroopan lennonvalvontakeskus (EUROCONTROL) on kansainvälinen järjestö, johon kuuluvat Euroopan unionin jäsenvaltiot (Suomea lukuun ottamatta) ja 13 muuta Euroopan valtiota. Neuvosto sai 6. marraskuuta 1996 komissiolta käsiteltäväkseen suosituksen komission valtuuttamiseksi neuvottelemaan Euroopan yhteisön osallistumisesta kyseiseen järjestöön. Suositusta käsitellään parhaillaan neuvostossa. Jo vuosien ajan neuvosto on kiinnittänyt erityistä huomiota lentoliikenteen valvonnassa esiintyviin ongelmiin, erityisesti 18. heinäkuuta 1989 annetussa päätöslauselmassa 89/C189/02 sekä 29. ja 30. maaliskuuta 1990 tehdyissä päätelmissä. Tämän seurauksena moni jäsenvaltio, kuten Tanska, Espanja, Italia, Itävalta ja Ruotsi, on liittynyt Eurocontrolin jäseneksi. Neuvosto antoi 19. heinäkuuta 1993 direktiivin 93/65/ETY yhteensopivien teknisten eritelmien määrittelemisestä ja käytöstä lentoliikenteen hallinnan laitteiden ja järjestelmien hankinnassa. Neuvosto antoi 17. marraskuuta 1995 päätöslauselman ruuhkautumisen ja kriisitilanteiden aiheuttamista ongelmista Euroopan lentoliikenteessä. Arvoisa parlamentin jäsen voi olla vakuuttunut siitä, että neuvosto korostaa yhä tarvetta jatkaa ja tehostaa työskentelyä Eurocontrolin parissa, jonka yleissopimus on äskettäin tarkistettu (27. kesäkuuta 1997), Euroopan lentoliikenteeseen liittyvien ongelmien käsittelemiseksi ja ratkaisemiseksi, ja harkitsee myös Euroopan yhteisön mahdollista jäsenyyttä tässä kansainvälisessä järjestössä. Eurocontrolin sisäiseen organisaatioon kuuluvien seikkojen osalta, joihin arvoisa parlamentin jäsen kysymyksessään viittaa, voidaan todeta, että ei ole neuvoston asia ottaa kantaa alalla, jolla vain tietyt jäsenvaltiot, eikä yhteisö, ovat oikeutettuja toimimaan.